36. schôdza NR SR - 1.deň - B. popoludní
Dátum: 2014-06-24
Poslanec: Novotný, Viliam (SDKÚ – DS)
Druh vystúpenia: Vystúpenie v rozprave

36. Vážený pán predseda, vážený pán spravodajca, vážené kolegyne, vážení kolegovia, dovoľte mi, aby som sa takisto vyjadril k prezidentom vrátenému zákonu o poskytovateľoch zdravotnej starostlivosti a hlavne k pripomienke pána prezidenta. Pripomienka pána prezidenta je pomerne jednoduchá. Pán prezident navrhuje, aby sa vypustil novelizovaná, aby sa vypustila novelizovaná príloha č. 3 zákona o rozsahu zdravotnej starostlivosti z dôvodov, ktoré tu, myslím, že už moja predrečníka veľmi zoširoka vysvetlila, čo teda pán prezident napísal do odôvodnenia, prečo chce, aby táto novelizovaná príloha č. 3 zákona o rozsahu, bola vypustená, v praxi teda zostane platná tá príloha č. 3 zákona o rozsahu zdravotnej starostlivosti, ktorá je tam napísaná aj dnes a ktorá je súčasťou zákona o rozsahu zdravotnej starostlivosti. Takže na prvý pohľad možno veľmi jednoducho by sa dalo povedať, že sa nič také mimoriadne nedeje. No tak pánovi prezidentovi sa niečo na tejto prílohe č. 3 novelizovanej nepáčilo, no tak bude platiť tá staršia príloha č. 3. Ale ono sa deje, vážené dámy a páni, a chcel by som pochváliť Kanceláriu prezidenta Slovenskej republiky, musím ešte konštatovať, že zákon vrátil predchádzajúci prezident Slovenskej republiky pán Ivan Gašparovič 13. júna, teda ešte v posledných okamihoch platnosti jeho mandátu, ale čo je najdôležitejšie, keď ste vnímaví a rozumiete trošku problematike zdravotníckej legislatívy, pán predseda, rušia ma kolegovia tam v kúte, neviem sa sústrediť. (Zaznievanie gongu.) Figeľ, Ján, podpredseda NR SR 37. Páni a dámy, poprosím o pozornosť. Novotný, Viliam, poslanec NR SR 38. Keďže svoj prednes v zmysle rokovacieho poriadku hovorím z hlavy a pomáham si poznámkami, tak musím sa sústrediť pri vystúpení. Ďakujem veľmi pekne. Je preto pre toho, kto trošku rozumie zdravotníckej legislatíve, veľmi zaujímavé prečítať si odôvodnenie pána prezidenta, respektíve Kancelárie prezidenta Slovenskej republiky, pretože myslím, že trafil klinec po hlavičke. A budem hovoriť veľmi jednoducho, aby ste tomu rozumeli. Nebudem tu čítať tie zložité paragrafové znenia. My máme zákon o zdravotnej starostlivosti, ktorý je takou najdôležitejšou legislatívnou normou, na základe ktorej funguje celé slovenské zdravotníctvo. Tento zákon o zdravotnej starostlivosti 576/2004 má prílohu č. 1. Príloha č. 1 obsahuje zoznam chorôb, ktoré majú aj svoje kódy v zmysle medzinárodnej klasifikácie chorôb. Tam sú všetky choroby, ktoré ako diagnózy na Slovensku používame. Ale potom máme aj zákon o rozsahu zdravotnej starostlivosti, ktorý už, ako hovorí logika, je to zákon 577/2004, určuje rozsah zdravotnej starostlivosti plne hradenej z verejného zdravotného poistenia, tak sa ten zákon volá a tento zákon má prílohu č. 3, kde sú uvedené takzvané prioritné choroby. Zoznam prioritných chorôb, dámy a páni, ktorí sa nevyznáte až tak detailne v zdravotníckej legislatíve, je dôležitý preto, pretože sú to choroby, kde je celá diagnostika a celá liečba týchto chorôb plne hradená z verejného zdravotného poistenia. Dôležitá poznámka. Čiže mali by tam byť také diagnózy, a sú tam také diagnózy, pri ktorých poskytujeme neodkladnú zdravotnú starostlivosť, lebo v zmysle zákona o rozsahu, neodkladná zdravotná starostlivosť je plne hradená z verejného zdravotného poistenia. Mali by tam byť všetky kritické a finančne náročné diagnózy, teda také, ktorých liečba si vyžaduje veľmi veľa finančných prostriedkov, je celospoločensky závažná. Mali by tam byť také ochorenia, pri ktorých zhoršenie a komplikácie môžu dôjsť až k ohrozeniu života. Toto sú prioritné choroby. Veľmi dôležité, a pán prezident si to veľmi dobre všimol, že zákon o rozsahu zdravotnej starostlivosti hovorí, že najmenej v jednej tretine všetkých chorôb uvedených v zozname chorôb, sa zdravotné výkony plne uhrádzajú na základe verejného zdravotného poistenia, to dnes máme napísané v legislatíve. (Krik na balkóne.) Najviac v jednej šestine chorôb uvedených v zozname chorôb. (Krik a rozruch na balkóne.) Figeľ, Ján, podpredseda NR SR 39. Prosím vás, prosím vás pokoj na, prosím vás o kľud na balkóne! (Krik a rozruch na balkóne.) Pán poslanec. Novotný, Viliam, poslanec NR SR 40. Takže keď môžem, budem pokračovať ďalej. Môžem, pán predsedajúci? Figeľ, Ján, podpredseda NR SR 41. Nech sa páči. Novotný, Viliam, poslanec NR SR 42. Ďakujem veľmi pekne. (Zaznievanie gongu.) Čiže zákon o rozsahu zdravotnej starostlivosti hovorí o tom, že najmenej v jednej tretine chorôb uvedených v zozname chorôb v zákone o zdravotnej starostlivosti sa zdravotné výkony plne uhrádzajú na základe verejného zdravotného poistenia, najviac v jednej šestine chorôb uvedených v zozname chorôb sa zdravotné výkony neuhrádzajú na základe verejného zdravotného poistenia a v ostatných chorobách uvedených v zozname chorôb sa zdravotné výkony čiastočne uhrádzajú na základe verejného zdravotného poistenia. No a teraz prichádzam k meritu veci, čo si všimol pán prezident. My v našej slovenskej legislatíve predpokladáme už od 90. rokov, že budeme mať nejaký balík zdravotnej starostlivosti plne uhrádzanej z verejného zdravotného poistenia, načo bude povinné zdravotné poistenie a potom budeme mať nejaké pripoistenie, ktorým budeme uhrádzať liečbu alebo čiastočne uhrádzať zdravotnú starostlivosť pri neprioritných diagnózach. Máme to napísané aj v legislatíve. Dámy a páni, ľudia, ktorí boli pred chvíľou na balkóne, síce sa sťažovali na všetko možné, ale jednu vetu povedali veľmi dobre - platíme za veľa vecí v slovenskom zdravotníctve. Platíme za obrovské množstvo liečebných výkonov, platíme za výkony, ktoré dostávame; pán poslanec, faktická poznámka je priestor, aby ste na mňa reagovali, budem sa na to určite tešiť, ale ja sa naozaj sústredím na svoj prednes. Platíme za množstvo zdravotných výkonov, ktoré nevieme, prečo sú spoplatnené v ambulanciách. Pani ministerka zdravotníctva sa chystá robiť poriadok s poplatkami v ambulanciách, určite ste to zachytili. No aký poriadok s poplatkami v ambulanciách, keď nás strana SMER dlhodobo presviedča, že tu máme bezplatnú zdravotnú starostlivosť? Pán minister financií sa chystá zaviesť registračné pokladnice do ambulancií, čiže bude to fungovať trošku ako v hypermarkete. Viete, že vydajú vám pokladničný bloček. Ale za čo pokladničný bloček, keď je bezplatná zdravotná starostlivosť? No a toto si presne všimol pán prezident a na to chcem veľmi upriamiť pozornosť. Možno to bude lepšie rezonovať v Národnej rade, že si to všimla Kancelária prezidenta Gašparoviča, že zoznam prioritných chorôb, príloha č. 3 zákona o rozsahu zdravotnej starostlivosti, teda tých chorôb, ktoré majú byť plne uhrádzané z verejného zdravotného poistenia, je v princípe totožný so zoznamom všetkých chorôb, ktoré sú v zákone 576/2004 o zdravotnej starostlivosti. Ináč povedané, podľa toho, čo tu predložila pani ministerka zdravotníctva, by sme z verejného zdravotného poistenia mali uhradiť komplet celú diagnostiku a komplet celú liečbu u všetkých chorôb, ktoré na Slovensku máme. Dámy a páni, a je to pravda? No nie je a preto to vrátil pán prezident tu, lebo pán prezident dobre vie, že to nie je pravda a na mnohé výkony pri tzv. neprioritných chorobách sa dnes dopláca. Žiaľ, cenotvorba je veľmi voľná v slovenskej legislatíve, resp. nie je uzákonená v slovenskej legislatíve vôbec. To znamená, tvoria si ju väčšinou lekári na ambulanciách. Pán prezident to vrátil preto a to je vlastne tá podprahová rovina, na ktorú chcem teraz upozorniť, pán prezident nemôže písať legislatívu, môže len povedať, čo sa mu páči a čo sa mu nepáči. A pánovi prezidentovi sa nepáči to, že sa tu naďalej klameme na Slovensku. Naďalej sa tvárime, že z verejného zdravotného poistenia vieme zaplatiť diagnostiku a liečbu u všetkých ochorení, ktoré na Slovensku máme. V skutočnosti to ale pravdou nie je. Pretože pacienti doplácajú v hotovosti stále viac. Ja som minulý týždeň predstavil našu predstavu, predstavu SDKÚ - DS, ako by sme mali riešiť tento konkrétny problém aj tým, aby sme zachovali plnú solidaritu pri liečbe prioritných ochorení, teda tých chorôb, ktoré si vyžadujú náročnú diagnostiku, náročnú liečbu, sú celospoločensky závažné, predstavujú neodkladnú zdravotnú starostlivosť, zhoršenie ich priebehu, môže dôjsť k ohrozeniu života, ale na druhej strane, aby pacient mal z peňazí, ktoré platí do verejného zdravotného poistenia, mal aj možnosť vybrať si poistku, ktorá bude kryť to, čo on naozaj z toho zdravotníctva čerpá. To, akú zdravotnú starostlivosť potrebuje. Problémom na Slovensku je, že my sa tvárime, že všetci máme nárok na všetko a všetko bezplatne dostaneme. O tom hovorí pán prezident podprahovo pri vrátení tohto návrhu zákona. Lenže, dámy a páni, to nie je pravda, pretože keby ste všetko bezplatne u lekára dostali, prečo si k nemu nosíte peňaženku? Za čo doplácame, keď je všetko bezplatné? Čiže klameme sa. Klameme sa v slovenskom zdravotníctve a je najvyšší čas, aby sme začali robiť poriadok. My sme takýto návrh minulý týždeň predstavili. Návrh, aby si poistenec za svoje peniaze, ktorých platí z roka na rok viacej do zdravotníctva, platia to predovšetkým pracujúci ľudia, aby si kúpil svoj poistný plán, kde bude mať, samozrejme, poistenú celú nákladnú zdravotnú starostlivosť, kde bude plná solidarita, ale kde bude mať hlavne poistené to, čo on naozaj z toho zdravotníctva potrebuje. Lebo netvárme sa, znovu to zopakujem, že pre všetkých dokážeme všetko bezplatne zabezpečiť. Ja teda navrhujem, dámy a páni, aby sme hlasovali za pripomienku pána prezidenta. Ja sa za zákon ako celok napriek tomu zdržím, lebo mám voči nemu množstvo iných výhrad, ktoré som v prvom a druhom čítaní prezentoval. Chcem len podotknúť na záver, že tým, že neschválime pripomienku pána prezidenta, zostane platná príloha č. 3 zákona o rozsahu, kde je zoznam prioritných chorôb znovu takmer totožný so zoznamom všetkých chorôb, ktoré sú v zákone o zdravotnej starostlivosti. Ale to, čo potrebujeme reálne vyriešiť, je vyriešiť nárok pacienta, aby pacient vedel, na čo má nárok a čo dostane bez doplatku a bez poplatkov v slovenskom zdravotníctve. A čo je naopak to, na čo musí mať svoj poistný plán, alebo na čo bude musieť v nejakej miere doplácať. Tento poriadok je potrebné urobiť v zdravotníctve. Na ťahu je pani ministerka zdravotníctva, ktorá vraj pripravuje nejaký návrh zákona, ktorý bude riešiť poplatky. Tak sa naňho teším a určite budeme o ňom aj tu v pléne Národnej rady zoširoka diskutovať. Ďakujem veľmi pekne za pozornosť. (Potlesk.)